Anders Fogh Rasmussen (V), 2006-01-26:
Allerførst vil jeg sige, at jeg er glad for, at Folketinget i dag har vedtaget regeringens forslag om et fortsat dansk bidrag til en multinational sikringsstyrke i Irak frem til den 1. juli.
Regeringens strategi for at skabe frihed, fred og fremgang for det irakiske folk er klar, som det også fremgår af beslutningsforslaget.
Denne strategi bygger på en bred indsats med støtte til genopbygning, humanitær bistand, støtte til FN's aktiviteter og så en militær tilstedeværelse.
Og på den baggrund vil jeg godt begynde denne forespørgselsdebat med at fremhæve det store perspektiv.
Irak er i gang med at omskabe sig fra et diktatur til et frit og moderne demokrati.
Den politiske proces er fastlagt i FN's Sikkerhedsråds resolution 1546, som er forlænget ved en ny resolution, resolution 1637.
Så det er en politisk proces, som bliver støttet af det internationale samfund.
Den politiske proces i Irak i 2005 er gået godt med to valg og en folkeafstemning.
Men der er selvfølgelig ingen grund til at skjule, at det irakiske folk stadig står over for mange udfordringer, og det er vigtigt, at Danmark og det internationale samfund fortsat hjælper irakerne med at klare disse udfordringer.
Den irakiske befolkning har tre gange i det forløbne år vist, at den ønsker et demokratisk Irak, og det til trods for at den demokratiske proces stadig er under angreb fra væbnede grupper, der ikke ønsker demokrati.
Og senest var der igen meget stor opbakning og valgdeltagelse fra den irakiske befolkning ved parlamentsvalget her i december.
Det er i sig selv et meget stort fremskridt, at den irakiske befolkning mindre end 3 år efter Saddam Husseins fald har været i stand til at afholde to parlamentsvalg og en folkeafstemning om landets nye forfatning og på demokratisk vis har kunnet træffe beslutninger om fremtiden for deres eget land.
Det er udtryk for en positiv udvikling, som jeg egentlig tror at også forespørgerne til denne debat må anerkende.
Det er helt centralt, at Irak får en regering, der nyder bred støtte; en regering, som kan tage fat på de mange udfordringer, den irakiske befolkning står over for.
Det forventer irakerne, og det forventer det internationale samfund.
Og processen er i gang.
Det nyvalgte parlament, der netop er i færd med at konstituere sig, skal lovgive på grundlag af den nye demokratisk vedtagne forfatning, og parlamentet vil kunne sidde en fuld parlamentsperiode på 4 år.
Regeringsdannelsen er undervejs, og det er mit håb, at den vil samle Iraks politiske kræfter.
Det er et klart mål for så vel irakerne som det internationale samfund, at Irak selv skal kunne overtage ansvaret for at opretholde sikkerhed og stabilitet i landet.
Opbygningen af de irakiske sikkerhedsstyrker er i gang, og de irakiske styrker spiller en stadig større rolle for at varetage sikkerheden i landet.
For at understøtte den proces vil træning og uddannelse af irakiske sikkerhedsstyrker blive tillagt gradvis større vægt i den kommende mandatperiode for det danske bidrag til den multinationale sikringsstyrke i Irak.
Sigtet er, at de multinationale sikringsstyrker gradvis i løbet af 2006 kan indtage en mere tilbagetrukket rolle i varetagelsen af konkrete sikkerhedsopgaver, såsom patruljering, og i stedet støtte de irakiske sikkerhedsstyrker i planlægnings- og rådgivningsfunktioner.
Jeg vil godt understrege: Vi skal ikke have tropper i Irak én dag længere, end det er nødvendigt, men det er de folkevalgte politikere og ikke terrorister og voldsmænd, der skal bestemme, hvornår en nedtrapning bør ske.
Opbygningen af de irakiske sikkerhedsstyrker og den efterfølgende overdragelse af det formelle ansvar for sikkerhedsopgaverne vil medføre, at behovet for de multinationale sikkerhedsstyrker bliver gradvis mindre for til sidst at falde helt bort.
Som det fremgår af regeringens beslutningsforslag, som Folketinget netop har vedtaget, bliver den danske støtte til den civile genopbygning opprioriteret, herunder støtten til FN's aktiviteter.
Landbrugsindsatsen bliver styrket, polititræningsprogrammet bliver udvidet, og kapacitetsopbygningen af bl.a. den irakiske retssektor fortsætter, ligesom de danskfinansierede infrastrukturprojekter bliver gennemført.
De danske styrker stilles også fortsat til rådighed for beskyttelsen af civilt dansk personel og ejendom i landet, og samtænkningen mellem civile indsatser og militære indsatser vil blive yderligere styrket.
Så alt i alt: Regeringen vil videreføre den brede strategi i Irak, så længe de irakiske myndigheder og FN beder om det, og så længe vi selv føler, at det er nyttigt at gøre en indsats.